คณะสัตวแพทยศาสตร์ มข. จัดโครงการบัณฑิตมุทิตาสถาบัน ประจำปี 2561

เมื่อเช้าวันพุธที่ 5 ธันวาคม 2561 ที่ผ่านมา ระหว่างเวลา 06.30-07.30 น. ณ สนามหญ้าหน้าห้องสมุด อาคารเชิดชัย รัตนเศรษฐากุล คณะสัตวแพทยศาสตร์ มหาวิทยาลัยขอนแก่น โดยภารกิจด้านกิจการนักศึกษาและศิษย์เก่าสัมพันธ์ งานวิจัยและบริการการศึกษา และสโมสรนักศึกษาคณะสัตวแพทยศาสตร์ ได้ร่วมกันจัดงาน **“บัณฑิตมุทิตาสถาบัน ประจำปี 2561”** ขึ้น นอกจากจะเป็นกิจกรรมที่จัดขึ้นเพื่อให้บัณฑิต มหาบัณฑิต และดุษฎีบัณฑิต ได้รำลึกถึงบุญคุณของคณะและมหาวิทยาลัยขอนแก่นอันเป็นสถาบันประสิทธิ์ประสาทวิชาแล้ว ยังเป็นโอกาสที่คณาจารย์ บุคลากรสายสนับสนุน นักศึกษารุ่นน้อง และญาติมิตรทั่วไปได้ร่วมแสดงความยินดีกับบัณฑิตสัตวแพทยศาสตร์ รุ่นที่ 26 มหาบัณฑิต และดุษฎีบัณฑิต รวมจำนวนทั้งหมด 93 คน ที่จะเข้ารับพระราชทานปริญญาบัตร ประจำปี พ.ศ.2561 นี้ด้วย โดยกิจกรรมในครั้งนี้ได้รับเกียรติจาก **รศ.น.สพ.ดร.ชูชาติ  กมลเลิศ** คณบดี ให้เกียรติเป็นประธานในพิธี และได้กล่าวให้โอวาทแก่บัณฑิต มหาบัณฑิต และดุษฎีบัณฑิตที่จะเข้ารับพระราชทานปริญญาบัตร นอกจากนี้ยังได้มอบช่อดอกไม้แสดงความยินดีแก่ **น.สพ.วีระยุทธ แสนอาจ** อดีตนายกสโมสรนักศึกษา ประจำปีการศึกษา 2559 หลังจากนั้น **สพ.ญ.จิรกานต์ ว่องวิทย์**ได้เป็นตัวแทนบัณฑิต มหาบัณฑิต และดุษฎีบัณฑิต กล่าวขอบคุณมหาวิทยาลัยขอนแก่น คณะ และคณาจารย์ ตลอดจนบุคลากรสายสนับสนุนที่ได้มีส่วนส่งเสริมและสนับสนุนจนทำให้ประสบผลสำเร็จจบการศึกษาเป็นบัณฑิตอย่างเต็มความภาคภูมิใจ หลังจากนั้นเป็นการแสดงของผู้นำเชียร์ และการร้องเพลงโดยตัวแทนนักศึกษาปัจจุบัน เพื่อเป็นการต้อนรับและร่วมแสดงความยินดีกับพี่บัณฑิต มหาบัณฑิต และดุษฎีบัณฑิต โดยการจัดงานในครั้งนี้มีคณาจารย์ บุคลากรสายสนับสนุน นักศึกษาปัจจุบัน และบุคคลทั่วไปเข้าร่วมแสดงความยินดีแก่บัณฑิต มหาบัณฑิต และดุษฎีบัณฑิตเป็นจำนวนมาก เสร็จสิ้นพิธีคณาจารย์และบัณฑิต มหาบัณฑิต และดุษฎีบัณฑิตทุกท่านร่วมกันถ่ายภาพ บรรยากาศเป็นไปด้วยความอบอุ่น และเป็นกันเอง